钦定古今图书集成/理学汇编/文学典/第099卷 > 徐祯卿〈伯虬〉
## 钦定古今图书集成/理学汇编/文学典/第099卷 > 徐祯卿〈伯虬〉

按《明外史》本传：“祯卿，字昌谷，吴县人。资颖特，家不蓄
一书，而无所不通。自为诸生，已工诗歌，与里人唐寅
善。寅言之沈周、杨循吉，由是知名。举弘治十八年进
士，孝宗遣中使问祯卿与华亭陆深名，深遂得馆选，
而祯卿以貌寝不与，授大理左寺副。坐失囚，贬国子
博士。祯卿少与祝允明、唐寅、文徵明齐名，号吴中四
才子。”其为诗，喜白居易、刘禹锡。既登第，与李梦阳、何
景明游，悔其少作，改而趋汉、魏、盛唐，然故习犹在，梦
阳讥其守而未化。卒，年二十有三。祯卿体癯神清，诗
镕炼精警，为吴中诗人之冠。年虽不永，名满士林。子
伯虬，举人，亦能诗。

按名山藏《文苑记》：“昌谷幼精文理，不繇教迪，著《交诫》
《感慕赋》诸篇，词旨沉郁。遂闯晋、宋之藩，凌躐曹、魏，长
宿惊叹。初举进士，则与上海陆深并知名。武宗既授
大理评事，厌司法比，请移学职便养当事者坐好异
抑之。俄以失囚降国子博士，数年不调。专门诗学，究
订体裁，融会折衷，备厥文质，幽忧中，选平生所为文”
及所《谭艺录》曰《迪功集》。长宿见之，曰：“官止是乎？”年三
十三，竟死且死，其友人视之而泣，昌谷笑曰：“常事耳。
平生自附于李梦阳，欲为其日休龟蒙。”至是抱《迪功
集》付其子曰：“传我必献吉。”

按《列朝诗集》，祯卿屡试不捷，感屈子《离骚》，作《叹叹集》。
论者以“文章江左家家玉，烟月扬州树树花”为集中
警句，虽沈、宋无以加。又断作诗之妙，为《谭艺录》。
按《苏州府志》，祯卿始与何、李友善，称才子。继讽道书
有得闻阳明先生讲学，蹶然起曰：“道果在是，恨疾且
作，不足致远，奈何？”垂殁，谓子伯虬曰：“墓铭”，其属阳明，
气益微，以指画伯虬掌，作“冥冥漠漠”四字，神志不乱。